ΑΠΟΦΑΣΗ ΤΗΣ ΕΠΙΤΡΟΠΗΣ

της 26ης Μαρτίου 1999

που επιτρέπει στα κράτη μέλη να αποδεχθούν προσωρινά την εμπορία σπόρων προς σπορά ορισμένων ειδών που δεν πληρούν τις απαιτήσεις των οδηγιών του Συμβουλίου 66/401/ΕΟΚ ή 66/402/ΕΟΚ

[κοινοποιηθείσα υπό τον αριθμό Ε(1999) 794]

(1999/265/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(1), όπως τροποποιήθηκε τελευταία από την οδηγία 98/96/ΕΚ(2), και ιδίως το άρθρο 17,

την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά(3), όπως τροποποιήθηκε τελευταία από την οδηγία 1999/8/ΕΚ(4), και ιδίως το άρθρο 17,

τις αιτήσεις που υπέβαλαν η Φινλανδία, η Σουηδία και το Ηνωμένο Βασίλειο,

Εκτιμώντας:

(1) ότι στα προαναφερθέντα κράτη μέλη η ποσότητα των διαθέσιμων σπόρων προς σπορά όλων των εαρινών ποικιλιών κτηνοτροφικών φυτών ή δημητριακών, οι οποίοι πληρούν τις απαιτήσεις των εν λόγω οδηγιών σε σχέση με τη βλαστική ικανότητα, ή στην περίπτωση της Φινλανδίας όσον αφορά τους σπόρους προς σπορά δημητριακών της κατηγορίας "πιστοποιημένοι σπόροι", οι οποίοι πληρούν τους όρους σχετικά με τον μέγιστο αριθμό των γενεών που ακολουθούν τους "βασικούς σπόρους", είναι ανεπαρκής και ως εκ τούτου δεν επαρκεί για την κάλυψη των αναγκών αυτών των χώρων·

(2) ότι δεν είναι δυνατόν να καλυφθεί ικανοποιητικά αυτή η ζήτηση με σπόρους προς σπορά από άλλα κράτη μέλη ή από τρίτες χώρες, οι οποίοι πληρούν όλες τις απαιτήσεις που θεσπίζονται στις εν λόγω οδηγίες·

(3) ότι ως τούτου πρέπει να επιτραπεί στη Φινλανδία, στη Σουηδία και στο Ηνωμένο Βασίλειο να επιτρέψουν, για περίοδο που λήγει στις 30 Ιουνίου 1999, την εμπορία σπόρων προς σπορά εαρινών ποικιλιών κτηνοτροφικών φυτών ή δημητριακών, που υπόκεινται σε λιγότερο αυστηρές απαιτήσεις·

(4) ότι, επιπλέον, πρέπει να επιτραπεί στα άλλα κράτη μέλη, τα οποία δύνανται να προμηθεύσουν τη Φινλανδία, τη Σουηδία ή το Ηνωμένο Βασίλειο με σπόρους προς σπορά που δεν πληρούν τις απαιτήσεις των οδηγιών, να επιτρέψουν την εμπορία τέτοιων σπόρων προς σπορά·

(5) ότι τα μέτρα που προβλέπονται στη παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στη Φινλανδία να αποδεχθεί, για περίοδο που λήγει στις 30 Ιουνίου 1999, για τα είδη και με τους όρους που καθορίζονται στο παράρτημα, την εμπορία στο έδαφός της σπόρων προς σπορά εαρινών ποικιλιών κτηνοτροφικών φυτών ή δημητριακών, οι οποίοι δεν πληρούν τις απαιτήσεις που θεσπίζονται στις οδηγίες 66/401/ΕΟΚ ή 66/402 σχετικά με την ελάχιστη βλαστική ικανότητα, ή όσον αφορά τα δημητριακά δεν πληρούν επίσης τους όρους σχετικά με τον μέγιστο αριθμό γενεών που ακολουθούν τους "βασικούς σπόρους", με την προϋπόθεση ότι πληρούνται, ανάλογα με την περίπτωση, οι ακόλουθες απαιτήσεις:

α) η βλαστική ικανότητα είναι τουλάχιστον αυτή που καθορίζεται στο παράρτημα της παρούσας απόφασης·

β) ο μέγιστος αριθμός γενεών που ακολουθούν τους "βασικούς σπόρους" είναι αυτός που καθορίζεται στο εν λόγω παράρτημα·

γ) η επίσημη ετικέτα πρέπει να αναφέρει

- όπου εφαρμόζεται το στοιχείο α), τη βλάστηση που διαπιστώθηκε στην έκθεση για τις επίσημες δοκιμασίες των σπόρων προς σπορά,

- όπου εφαρμόζεται το στοιχείο β), τον πραγματικό αριθμό των γενεών που ακολουθούν τους "βασικούς σπόρους".

Άρθρο 2

Επιτρέπεται στη Σουηδία να αποδεχθεί, για περίοδο που λήγει στις 30 Ιουνίου 1999, για τα είδη και με τους όρους που καθορίζονται στο παράρτημα της παρούσας απόφασης, την εμπορία στο έδαφός της σπόρων προς σπορά εαρινών ποικιλιών κτηνοτροφικών φυτών ή δημητριακών, οι οποίοι δεν πληρούν τις απαιτήσεις που καθορίζονται στις οδηγίες 66/401/ΕΟΚ ή 66/402/ΕΟΚ όσον αφορά την ελάχιστη βλαστική ικανότητα, με την προϋπόθεση ότι πληρούνται οι ακόλουθες απαιτήσεις:

α) η βλαστική ικανότητα είναι τουλάχιστον αυτή που καθορίζεται στο παράρτημα της παρούσας απόφασης·

β) η επίσημη ετικέτα πρέπει να αναφέρει τη βλάστηση που διαπιστώθηκε στην έκθεση για τις επίσημες δοκιμασίες των σπόρων προς σπορά.

Άρθρο 3

Επιτρέπεται στο Ηνωμένο Βασίλειο να αποδεχθεί, για περίοδο που λήγει στις 30 Ιουνίου 1999, για τα είδη και με τους όρους που καθορίζονται στο παράρτημα της παρούσας απόφασης, την εμπορία στο έδαφός του σπόρων προς σπορά εαρινών ποικιλιών δημητριακών, οι οποίοι δεν πληρούν τις απαιτήσεις που καθορίζονται στην οδηγία 66/402/ΕΟΚ όσον αφορά την ελάχιστη βλαστική ικανότητα, με την προϋπόθεση ότι πληρούνται οι ακόλουθες απαιτήσεις:

α) η βλαστική ικανότητα είναι τουλάχιστον αυτή που καθορίζεται στο παράρτημα της παρούσας απόφασης·

β) η επίσημη ετικέτα πρέπει να αναφέρει τη βλάστηση που διαπιστώθηκε στην έκθεση για τις επίσημες δοκιμασίες των σπόρων προς σπορά.

Άρθρο 4

1. Επιτρέπεται επίσης στα άλλα κράτη μέλη πλην των αιτούντων κρατών μελών, να αποδεχθούν, με τους όρους που καθορίζονται στα άρθρα 1 έως 3 και για τους σκοπούς που προβλέπονται από τα αιτούντα κράτη μέλη, την εμπορία στο έδαφός τους των σπόρων προς σπορά, των οποίων επιτρέπεται η εμπορία δυνάμει της παρούσας απόφασης.

2. Για την εφαρμογή της παραγράφου 1, τα σχετικά κράτη μέλη παρέχουν αμοιβαία διοικητική βοήθεια. Τα αιτούντα κράτη μέλη ενημερώνονται από τα άλλα κράτη μέλη σχετικά με την πρόθεσή τους να επιτρέψουν την εμπορία αυτών των σπόρων προς σπορά, προτού καταστεί δυνατό να χορηγηθεί μια τέτοια άδεια. Τα αιτούντα κράτη μέλη δύνανται να αντιτεθούν σε αυτό, μόνον αν έχει ήδη κατανεμηθεί η ποσότητα που καθορίζεται στην παρούσα απόφαση.

Άρθρο 5

Τα κράτη μέλη ανακοινώνουν αμέσως στην Επιτροπή και στα άλλα κράτη μέλη τις διάφορες ποσότητες των σπόρων προς σπορά που φέρουν ετικέτα και των οποίων η εμπορία επιτρέπεται στο έδαφός τους δυνάμει της παρούσας απόφασης.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 26 Μαρτίου 1999.

Για την Επιτροπή

Karel VAN MIERT

Μέλος της Επιτροπής

(1) ΕΕ L 125 της 11.7.1966, σ. 2298/66.

(2) ΕΕ L 25 της 1.2.1999, σ. 27.

(3) ΕΕ L 125 της 11.7.1966, σ. 2309/66.

(4) ΕΕ L 50 της 26.2.1999, σ. 26.

ΠΑΡΑΡΤΗΜΑ

>ΘΕΣΗ ΠΙΝΑΚΑ>